**Proiect liric**

*Panait Aurelia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

PROIECT LIRIC

- Haide, iubito, să ne facem casă,

Să căutăm un spațiu pentru noi!

Vom construi o vatră luminoasă,

Iar planul îl vom face amândoi...

Eu sunt poet, pot să-ți ofer orice:

O casă, un castel, sau o cetate...

Pereți ridic din texte lirice

Și-acoperiș - din profunzimi înalte.

Mistria mea e-o pană lucitoare,

Mortarul din emoții e făcut...

Hai să urcăm pe schela asta mare

Și înțelepți să fim de la-nceput!

Eu îmi doresc o casă cu căldură,

Cu un cerdac și încăperi puține,

Cu dialog și artă în structură,

Să nu te rătăcești nicicând de mine!

O casă cât o personificare!

Vom renunța la ce e inutil,

Dar mi-ar plăcea ca ușa la intrare

Să aibă două, trei figuri de stil…

Ferestrele pictate către soare,

Deschise larg spre lume și spre noi,

Să lunece iubire protectoare

Și umbrele s-arunce înapoi.

Vom mobila cu cărți de poezie,

Și cu-o icoană către răsărit...

Și-om cugeta la timp și veșnicie,

Și vom simți cuvântul tipărit.

Pe-o pânză de păianjen fermecată,

Țeșută în ungherul camerei,

Ne-om legăna în rime viața toată,

Tu vino cu-o pisică, dacă vrei!

În fața casei facem o grădină.

Pe un teren întins până la stele

Vom semăna semințe de lumină,

Și vom gusta metafora din ele.

În mijloc, un copac o să sădim,

Și vom săpa o limpede fântână.

Cu-albastru infinit le văruim,

Ca să atingem cerul împreună.

Al poeziei noastre arhitect,

Nepriceput în casele la cheie,

Am scris și-am desenat acest proiect,

De nu-i perfect, tu vino cu-o idee…

Căci orice vis tu vei avea în minte,

Și este casei noastre de folos,

Mă împrumut la banca de cuvinte

Și-l zugrăvesc pe pagini, bucuros!

Haide, iubito, mută-te cu mine,

Că-i gata poezia și-i frumoasă!

Nu spune nu, căci ea îți aparține,

Și te-am zidit în stâlpul de la casă!